Okresná prokuratúra Levice 
Šafárikova 7, 934 01 Levice 1 	

Sp. zn. : 2 Pv 221/11/4402	Levice, 18.4.2012
EEČ : 2-31-37-2012

U Z N E S E N I E

Trestná vec:	obvinený XXXXX  
Prečin:	nedovolená výroba a držanie jadrových materiálov, rádioaktívnych látok, vysoko rizikových chemických látok a vysoko rizikových biologických agensov a toxínov podľa § 298 odsek 1 Trestného zákona číslo 300/2005 Zbierky zákonov v znení zákona číslo 547/2011 Zbierky zákonov

Rozhodol: 	prokurátor Okresnej prokuratúry Levice
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
ako konateľ spoločnosti XXXXX s. r. o. so sídlom Levice, XXXXX, IČO: XXXXX, ktorej predmetom činnosti je aj projektovanie, inštalovanie, oprava a vykonávanie revízií elektrickej požiarnej signalizácie, od presne nezistenej doby od roku 2005 do 06. 04. 2011 prechovával v garáži na ulici M. R. Štefánika číslo XXXXX v Leviciach ionizačné hlásiče požiaru označené značkami radiačného nebezpečenstva typu MHG 181 v počte 56 kusov so štítkom s údajmi o rádionuklidite 241 Am s aktivitami 35 kBq/ks,  typu MHG 124 v počte 33 kusov so štítkom s údajmi o rádionuklidite 241 Am s aktivitami 25kBq/ks typu MHG 103 v počte 1 kus so štítkom s údajmi o rádionuklidite 241 Am s aktivitami 75 kBq/ks, pričom sa jednalo o 90 kusov ionizačných hlásičov požiaru s obsahom rádioaktívnej látky Am 241 s celkovou aktivitou rádioaktívnych látok 2860 kBq, ktoré hlásiče dňa 06. 04. 2011 v presne nezistenej dobe v tom čase nájomca garáže XXXXX na základe predchádzajúceho ústneho súhlasu XXXXX zo dňa 05. 04. 2011 odniesol z vnútorných priestorov garáže a položil ich v plastovom vreci vedľa kontajnera na komunálny odpad na ulici M. R. Štefánika vedľa bytového domu číslo 25, pričom ak aktivita rádioaktívnej látky s obsahom Am 241 presahuje v ionizačnom hlásiči požiaru 10 kBq, jedná sa v zmysle § 3 Nariadenia vlády o základných bezpečnostných požiadavkách na ochranu zdravia pracovníkov a obyvateľov pred ionizujúcim žiarením č. 345/2006 Z. z. a prílohy č. 2 Nariadenia vlády č. 345/2006 Z. z., ako aj podľa ustanovenia § 2 odsek 2 písmeno t/ zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov o inštitucionálny rádioaktívny odpad
Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Vyšetrovateľ Okresného riaditeľstva Policajného zboru v Leviciach ukončil skrátené vyšetrovanie v trestnej veci obvineného XXXXX, stíhaného za prečin nedovolenej výroby a držania jadrových materiálov, rádioaktívnych látok, vysoko rizikových chemických látok a vysoko rizikových biologických agensov a toxínov podľa § 298 odsek 1 Trestného zákona na skutkovom základe uvedenom vo výrokovej časti tohto uznesenia.
Preskúmaním spisu som zistil, že sú splnené všetky podmienky v zmysle § 216 odsek 1 písmeno a/, b/, c/ Trestného poriadku na podmienečné zastavenie trestného stíhania.
Podľa citovaného ustanovenia v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
c) vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.
Horná hranica trestu odňatia slobody za prečin nedovolenej výroby a držania jadrových materiálov, rádioaktívnych látok, vysoko rizikových chemických látok a vysoko rizikových biologických agensov a toxínov podľa § 298 odsek 1 Trestného zákona je 5 (päť) rokov, teda neprevyšuje 5 rokov.
Obvinený XXXXX dal súhlas na podmienečné zastavenie trestného stíhania dňa 23. 01. 2012.
Vo svojom výsluchu zo dňa 23. 01. 2012 vyhlásil, že spáchal skutok, za ktorý je stíhaný, pričom nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne.
Konaním obvineného XXXXX nebola spôsobená žiadna škoda.
V Ústrednej evidencii priestupkov má obvinený XXXXX jeden záznam za priestupok - porušenie pravidiel cestnej premávky. Z odpisu registra trestov vyplýva, že obvinený doposiaľ nebol súdne trestaný. 
S poukazom na vyššie uvedené skutočnosti, ako aj na osobu páchateľa, s prihliadnutím na jeho doterajší život a na okolnosti prípadu možno podmienečné zastavenie trestného stíhania považovať za dostačujúce. 
Z týchto dôvodov som rozhodol tak, ako je to uvedené vo výrokovej časti tohto uznesenia.
V zmysle § 217 odsek 1 Trestného poriadku ak obvinený v priebehu skúšobnej doby bude viesť riadny život, prokurátor Okresnej prokuratúry Levice rozhodne, že sa osvedčil. Inak rozhodne, a to prípadne aj počas skúšobnej doby, že sa v trestnom stíhaní pokračuje.
Poučenie:
Proti tomuto uzneseniu môže v zmysle § 216 odsek 5 Trestného poriadku podať sťažnosť obvinený a poškodený, a to do troch dní od doručenia uznesenia, na tunajšiu  prokuratúru. Sťažnosť má odkladný účinok.

Mgr. Gejza Nagy
prokurátor